بەبۆنەی کۆچیدوایی سینەماکاری ئیتالی بێرناردۆ بێرتۆلۆچی، هونەرمەندی سینەماکاری بەناوبانگی کورد بەهمەنی قوبادی سەرەخۆشی لە بنەماڵەکەی دەکات.
ماڵپەڕی بی بی سی لە هەوڵێکدا بڵاویکردەوە، ئەمڕۆ دووشەممە (٢٦ی تشرینی دووەمی ٢٠١٨) سینەماکاری بەناوبانگی جیهان بێرناردۆ بێرتۆلۆچی لە تەمەنی ٧٢ ساڵیدا لە رۆمای پایتەختی ئیتالیا بەهۆی شێرپەنجەوە کۆچیدواییکرد.
بەو بۆنەیەوە سینەماکاری کورد بەهمەنی قوبادی لە ئینستاگرام پەیامی سەرەخۆشی خۆی بۆ بنەماڵەکەی راگەیاندو نوسیویەتی "سەرەخۆشی بە بنەماڵەی سینەمایی جیهان کە "بێرناردۆ" یەکێک لە گەورەکان و پێشەنگەکانی خۆی لە دەستدا. "بێرتۆلۆچی" خولقێنەری بەرهەمە هەرمانەکانی "بوودای چکۆلە"، "دوایین ئیمپڕاتور" و "ئاسمانی سەربان" پێیخۆش بوو کە جارێکی دیکە سەردانی ئێڕان بکات؛ کە ئەو دەرفەتەی بۆ نەڕەخسا".
بێرناردۆ بێرتۆلۆچی، ساڵی ١٩٤١ لە پارمای ئیتالیا لەدایکبووە، ساڵی ١٩٦٢ دەستی بەچالاکیی هونەریی کردووە، لەماوەی ژیانیدا زیاتر لە ٢٠ فلمی سینەمایی بەرهەمهێناوە، ئەو دەرهێنەرە جگە لە بەدەستهێنانی چەندین خەڵاتی جیهانیی، دووجار پاڵێوراوی چڵەخورمای زێڕینی کان بووە، بە فلمی دوایین ئیمپراتۆر، خهڵاتهكانی ئۆسكاری ساڵی ١٩٨٧بۆ باشترین سیناریۆ و باشترین دهرهێنان بردەوە، دواین کاری فلمی (من و تۆ)بوو کە لەساڵی ٢٠١٢ بۆیەکەمجار لە فێستیڤاڵی کان نمایشکراوە. چڵەخورمای زێڕینی کانی ٢٠١٢ ی پێبەخشراوە.